৪ মাস বন্ধ বেলঘরিয়া ওভারব্রিজ, ভোগান্তিতে নিত্যযাত্রী ও হকাররা

কলকাতা: ব্যারাকপুর (Barrackpore) মহকুমার গুরুত্বপূর্ণ বেলঘরিয়া ওভারব্রিজ (Belgharia Overbridge Repair) আগামী ১৭ জানুয়ারি থেকে চার মাসের জন্য সম্পূর্ণ বন্ধ রাখা হচ্ছে। পূর্ব রেলের (Eastern Railways) স্বাস্থ্য পরীক্ষায় ব্রিজের গার্ডারের অবস্থা আশঙ্কাজনক ধরা পড়ায় জরুরি সংস্কারের সিদ্ধান্ত। রেলের ট্র্যাকের উপর থাকা ব্রিজের একদিকে ৫টি ও অন্যদিকে ৭টি গার্ডার রয়েছে। পরীক্ষায় দেখা গিয়েছে, ওই গার্ডারগুলির স্বাস্থ্য অত্যন্ত খারাপ। ফলে দ্রুত কাজ শুরু করতেই এই সিদ্ধান্ত।

এ নিয়ে প্রশাসনিক স্তরে একাধিক বৈঠকের পর ২৩ ডিসেম্বর বেলঘরিয়া ওভারব্রিজ পরিদর্শনে আসেন রেল কর্তৃপক্ষ, আরপিএফ, কেএমডিএ, পিডব্লিউডি ও ব্যারাকপুর পুলিশ কমিশনারেটের আধিকারিকরা। বৈঠকেই চার মাসের জন্য ব্রিজ বন্ধ রাখার সিদ্ধান্ত হয়।

আরও পড়ুন: সাত সকালে শহরে অ্যাকশনে CBI, কোথায় কোথায় তল্লাশি? দেখুন এই ভিডিও

ব্রিজ বন্ধ থাকায় চরম সমস্যায় পড়বেন নিত্যযাত্রীরা। পাশাপাশি ক্ষতির মুখে পড়ছেন ব্রিজ সংলগ্ন এলাকার হকার ব্যবসায়ীরাও। যান চলাচলের জন্য আপাতত ২ ও ৩ নম্বর রেলগেট ব্যবহার করার পরিকল্পনা নিয়েছে প্রশাসন।

এদিকে ২ ফেব্রুয়ারি থেকে শুরু মাধ্যমিক পরীক্ষা। সেই সময় এলাকায় ব্যাপক যানজটের আশঙ্কা করছেন স্থানীয় বাসিন্দারা। পরিস্থিতি নিয়ন্ত্রণে প্রশাসনের কার্যকর ভূমিকার দাবিতে সরব বেলঘরিয়াবাসী ও হকাররা।